Vuċijiet Ewlenin: Ron Allen, George Babbit, Laila Berzins, Ilka Bessin Direttur: Vincent Kesteloot Ħin: 90 min. Distributur: Studiocanal Ltd Films Maħruġ minn KRS Releasing Ċert. PG Il-ktieb klassiku ta' Daniel Defoe, Robinson Crusoe, sab ruħu adattat għaċ-ċinema u għat-televiżjoni diversi drabi fil-passat. F'din il-versjoni ġdida animata bi 3D tassew effettiv, għandna andament verament divers minn kull xogħol ta' qabel. Din id-darba, l-istorja ta' dan il-miskin nawfragu hija murija min-naħa ta' kif jarawha l-annimali ħbieb ta' dan l-eroj. Dawn mhux biss jiddominaw, iżda wkoll jikkontribwixxu biex Robinson ikun jista' jkampa fil-lok remot fejn sab ruħu. Robinson Crusoe, apprentist li jiddisinja l-mapep u li ġej minn familja tajba, isalpa fuq vapur tal-merkanzija biex jitkixxef fuq artijiet ġodda. Dan il-ġuvnott, pjuttost xipli u stramb, mhux maqtugħ għall-vjaġġi fuq il-baħar għax jibda jħossu ħażin, bil-baħrin u dawk abbord jiddieħku bih. Wara maltempata, hu biss isalva u jsib ruħu fuq gżira ċkejkna eżotika. Meta juri ħniena ma' xi annimali, dawn isiru ħbieb tiegħu u jgħinuh ħafna biex jgħix il-ħajja iebsa f'post imwarrab u maqtugħ minn kullimkien. Il-gwaj jasal meta żewġ qtates selvaġġi u feroċi jaslu hemm ukoll, lesti biex jaħtfu u jieklu lill-ħbieb tiegħu. Robinson Crusoe għandu animazzjoni tassew immaġinattiva b'xi użu eċċellenti tad-3D u b'diversi annimali ġenjali, fosthom żewġ għasafar (wieħed minnhom pappagall) b'kuluri li jolqtu l-għajn. It-taqtigħa finali elaborata maż-żewġ qtates hija mħarrka sewwa, b'mumenti ta' tensjoni palpabbli għaż-żgħar u b'azzjoni eżileranti, però mġebbda żżejjed u anke repetuta. It-tfal żgur li se jiggustaw lill- ħlejjaq eżotici li bejniethom jitkellmu imma mhux quddiem l-uman Robinson.